Paarliete wreek nederlaag teen Kiwi-span | Netwerk24
Paarliete wreek nederlaag teen Kiwi-span
Deur Wim Pretorius 07 April 2018 20:02
Die Hoër Jongenskool Paarl kon nou wel nie hul eie toernooi onoorwonne afsluit nie, maar het tog 'n silwerrandjie gekry deur hul nederlaag in 2017 teen Christchurch Boys' High in Nieu-Seeland te wreek, nadat hulle die Kiwi's met 25-7 geklop het.
Die span van Boishaai het verlede jaar met 36-38 die knie gebuig teen die alma mater van All Blacks soos Dan Carter en het al lank hul lippe afgelek om sake reg te stel.
Hoewel die telling dalk op 'n taamlik eensydige affêre kan dui, was dit glad nie die geval nie.
Die tuisspan moes hard werk om die pyp te rook en drieë deur Ewan Roos, Vian van der Sandt en Cullan van der Merwe was uiteindelik die spyker in die kis van die besoekers.
Carel du Plessis se seun, Riss, was 'n doring in die vlees van die Kiwi's, met die Paarliete se voorspelers wat ook sake moeilik gemaak het vir die Nieu-Seelanders in die skrums.
Evan Roos, Boishaai se agtsteman, het met sy twee drieë Christchurch Boys' High se doppie geklink.
Paarl Boishaai 25 (8): Drieë: Evan Roos (2), Vian van der Sandt, Cullan van der Merwe. Doelskop: Trent Sirvetsen. Strafdoel: Trent Sirvetsen.